《破山游兴福寺》
清代·赵怀玉

破山末破碎，雨过色逾显。奔泉赴高下，霜树杂深浅。

肩舆过精蓝，蹑屐陟径岘。宅因郴州舍，教溯萧氏阐。

雷篆失谢仙，幢书剥陆展。四僧荒草埋，双塔浮云卷。

救虎事已遥，斗龙迹犹辨。传闻明中叶，倭警废兵燹。

岂知历劫后，不碍诸佛选。潭影与岚光，长随法轮转。

作者简介：（1747—1823）江苏武进人，字亿孙，号味辛、收庵。乾隆四十五年举人，官山东青州府海防同知，署登州知府。主通州、石港讲席，工古文，好学深思。诗与同里孙星衍、洪亮吉、黄景仁齐名。有《亦有生斋集》。